Den 23.500 kvadratmeter store kasernegrund i Skagen er blevet solgt. Den nordjyske erhvervsmand Bill Nielsen købte den i 2005 for 24 millioner kroner, men nu er den altså solgt.

Da Bill Nielsen i sin tid købte grunden på hjørnet af Jens Winthers Vej og Skarpæsvej i Skagen, var planerne store. Men på grund af diverse lokalplaner og modstand fra Frederikshavn Kommune, blev der aldrig opført de ferieboliger, som Bill Nielsen drømte om. - Planerne var at opføre ferieboliger i området, på samme måde som Trigon gør det i Lille Skagen, men det kunne desværre ikke lade sig gøre, siger Bill Nielsen. Han føler, at Frederikshavn Kommune har modarbejdet ham i de 17 år, han har ejet grunden, og derfor skiller han sig nu af med den. - Jeg er blevet lovet en masse, som derefter har vist sig ikke at kunne lade sig gøre, så nu gider jeg sgu ikke mere, siger han. Nye ejere med store planer Bill Nielsen vil ikke afsløre, hvem der har købt grunden. Men han fortæller, at de har nogenlunde samme planer som ham. - Jeg tror stadig, det er en god idé, så jeg ønsker de nye ejere alt held og lykke. Jeg håber, de bliver positivt modtaget, siger Bill Nielsen. Borgmester i Frederikshavn, Birgit S. Hansen (S), fortæller til Kanal Frederikshavn, at hun i sine ni år som borgmester ikke har mødtes med Bill Nielsen om grunden i Skagen og understreger, at de nye ejere selvfølgelig vil blive taget godt imod. - Vi tager altid godt imod investorer, der vil vores kommune og ønsker udvikling, så vi hilser den nye ejer velkommen. Denne er meget velkommen på mit kontor, siger hun til Kanal Frederikshavn. Bill Nielsen vil ikke sige, hvad han har solgt grunden for. Kun, at han har fået cirka den sum tilbage, som han har investeret i grunden efter købet i 2005. Her kan du se, hvordan der ser ud på grunden i Skagen: